ઇડર તાલુકાના ગણેશપુરા ગામના ઇસમને વ્યાજખોરો ઉઘરાણી સાથે ધમકીઓ આપતા ઝેરી દવા પી થોડાક દિવસ અગાઉ આત્મહત્યા કરી દીધી હતી. સ્યુસાઇડ નોટના આધારે મૃતકના પુત્રએ ત્રણ શખ્સો વિરૂધ્ધ પિતાને મરવા માટે મજબૂર કરવા અંગેની ફરિયાદ ઇડર પોલીસ સ્ટેશનમાં નોંધાવતાં પોલીસે તપાસ હાથ ધરી છે. ઇડર તાલુકાના ગણેશપુરા ગામના રહીશ ઇસ્માઇલભાઇ અલીભાઇ મતાદારે હાથરવા, રૂદરડી અને ગામડી ગામના શખ્સો પાસેથી વ્યાજે ઉછીના રૂપિયા લીધા હતા. જેની જીજ્ઞેશભાઇ રેવાભાઇ પટેલ ઉર્ફે અમરતભાઇ પટેલ, ઇશ્વરભાઇ પ્રભુદાસ પટેલ અને દુર્ગેશભાઇ જીવાભાઇ બારોટ મૃતક ઇસ્માઇલભાઇ પાસે અવારનવાર ઉઘરાણી કરી ધમકીઓ આપતા તેમના મન પર એકાએક લાગી આવ્યુ હતું અને ધમકીઓના ડરથી ઇસ્માઇલભાઇએ થોડાક દિવસો અગાઉ ઝેરી દવા પી જીવન ટૂંકાવી દીધુ હતું.